Her tør de tenke utradisjonelt - botrend
Her tør de tenke utradisjonelt
Leiligheten på Haslum er full av designdetaljer.
Publisert 19. november.2015 av
Designparets fargerike og lekne leilighet er i konstant transformasjon.
– Vi blir aldri ferdig med prosjektet, men det er heller ikke meningen, sier den sprudlende eksponeringsdesigneren Carola Edwardsen.
I februar flyttet hun og mannen Christoffer Angell inn i den nye leiligheten på Haslum sammen med deres to dvergpinschere Cash og Eddie.
Leiligheten er full av fiffige detaljer. FOTO: KARL BRAANAAS
Grønn marmor på kjøkkenet
– Etter å ha bodd sammen i 13 år har vi kartlagt noen klare behov. Vi liker å lage mat sammen, og det første vi gjorde etter at vi kjøpte leiligheten var å tegne ny kjøkkenløsning. Vårt nye kjøkken dekker både funksjonelle og estetiske behov, og har resultert i mange deilige måltider, sier Christoffer.
Det blågrønne kjøkkenet med grønn marmor og messingdetaljer reflekterer parets interesse for design.
– Jeg har lenge likt messing, men måtte overtale Christoffer. Han er mer minimalistisk, mens jeg er maksimalismen selv. Jeg liker mye, sier Carola.
Dette er Årets farge for 2016
Hun peker på den store pionveggen som strekker seg fra gangen og inn til kjøkkenet og stuen.
Pent plassert på hyller står figurer som kaniner, lekebiler, og en skimrende ananas.
Kontoret i leiligheten på Høvik. FOTO: KARL BRAANAAS
Tør å tenke utradisjonelt
Viktig for de to når de innreder er å tenke funksjonalitet, men også å tørre å gjøre noen utradisjonelle løsninger.
Med et arkitektonisk minimalistisk hjem føler produktdesigner og interiørarkitekt Christoffer seg friere til å leke innenfor rammene de har.
– Interiøret er vågalt og lekent. Leiligheten er tidstypisk men stappfull av kuriositeter med hver sin historie, sier Christoffer.
Designerne foretrekker naturmaterialer, som stein, gylne metaller og skinn. Spesielt er de fascinert av materialkontraster og -teksturer.
Slik får du hotellfølelsen hjemme
– Naturlige materialer forteller en historie når de slites over tid, sier Carola.
Det energiske paret elsker å eksperimentere med farger og tapeter. Det har resultert i en blågrønn stue og kjøkken, en tapetsert vegg med digre pioner, og et blått soverom.
– Farger gir energi, og det var derfor viktig at vi valgte en farge vi begge likte. Stuen og kjøkkenet er malt i en blågrønn farge. Vindusprofiler, karmer, dører og vegger er malt i samme farge. Eneste som slapp unna var taket, da vi ønsket å beholde inntrykket man får av høyden i rommet, sier Christoffer.
Hübsch: - Nordmenn tenker kvalitet fremfor pris
Dette er de dyreste eiendommene akkurat nå
Kjøkkenet er i grønn marmor. FOTO: KARL BRAANAAS
Ønsket følelse av hule
Bygget har tidligere vært brukt til næringsvirksomhet og leiligheten har derfor god takhøyde på tre meter.
– På soverommet derimot, ønsket vi å skape en hulefølelse ved å male alt, inkludert taket, i samme farge. Her valgte vi en blåfarge fordi den gir en fin romfølelse. Blått er i tillegg en avslappende farge som skal gi god søvn, sier Carola.
Gjester som kommer på besøk blir stadig overrasket over farge- og materialvalg.
– De fleste syntes det er fint, håper vi. Men det viktigste for oss er at hjemmet viser hvem vi er, og at de som kjenner oss ser at det er vi som bor her, sier Carola.
Dette er den fargerike leiligheten på Haslum
Leilighet på 68 kvadratmeter inkludert balkong.
Her bor: Christoffer Angell (32) og Carola Edwardsen (31) sammen med hundene Cash (2) og Eddie (8 md.).
1. Inspirasjonskildene våre: – Hverandre, kollegaer, sosiale medier, Pinterest, TV, reise og musikk. Det er viktig å la seg inspirere av andre fagfelt enn de man selv er dypt inne i.
2. Vårt yndlingssted hjemme: – Kjøkkenet med kjøkkenøyen som vi har tegnet selv. Her tilbereder vi mange gode måltider sammen.
3. Det vi ønsker oss aller mest: – Å bli enige om hvilken sofa vi skal kjøpe.
4. Det siste vi skaffet til hjemmet: – Pendelarmaturene IC Lights av Michael Anastassiades for Flos.
5. Kjæreste eiendel: – Det må bli kjøkkenet som er hjertet i leiligheten.
6. Kommer aldri over dørstokken: – «Mor/datter» gulvlampe og kopier av designklassikere.
7. Vårt beste innredningstips: – Hvordan lever du, og hva bruker du tiden din på? Utnytt hver eneste kvadratmeter til det du ønsker å bruke arealet til. Vi skal fjerne boden og benytte arealet til å utvide badet. Det mener vi er en bedre utnyttelse av plassen. Når man bor kompakt i en leilighet så bør hver minste lille ting ha sin faste plass. Hvis man har et godt system og utnytter mulighetene trenger man ikke en stor leilighet for å få til mye.